

**ประกาศมหาวิทยาลัยธรรมศาสตร์**

**เรื่อง หลักเกณฑ์และวิธีการประเมินและแต่งตั้งให้ดำรงตำแหน่งระดับชำนาญงาน  
และระดับชำนาญงานพิเศษ ของพนักงานมหาวิทยาลัย สายสนับสนุนวิชาการ พ.ศ. ๒๕๖๔**

-----------------------------

โดยที่เป็นการสมควรกำหนดหลักเกณฑ์และวิธีการประเมินและแต่งตั้งให้ดำรงตำแหน่งระดับชำนาญงานและระดับชำนาญงานพิเศษ

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบกับข้อ ๒๐ ของข้อบังคับมหาวิทยาลัยธรรมศาสตร์ว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๙ โดยข้อเสนอของคณะกรรมการบริหารบุคคลในคราวประชุมครั้งที่ ๓/๒๕๖๓ เมื่อวันที่ ๑๐ กันยายน พ.ศ. ๒๕๖๓ อธิการบดีจึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์และวิธีการประเมินและแต่งตั้งให้ดำรงตำแหน่งระดับชำนาญงานและระดับชำนาญงานพิเศษ ของพนักงานมหาวิทยาลัย   
สายสนับสนุนวิชาการ พ.ศ. ๒๕๖๔”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า ส่วนงานตามข้อบังคับมหาวิทยาลัยธรรมศาสตร์ว่าด้วยการจัดตั้ง  
และการแบ่งส่วนงานของมหาวิทยาลัย

“พนักงานมหาวิทยาลัย” หมายความว่า พนักงานมหาวิทยาลัยสายสนับสนุนวิชาการ

“ผู้ขอรับการประเมิน” หมายความว่า พนักงานมหาวิทยาลัยผู้ขอรับการประเมินเพื่อแต่งตั้งให้ดำรงตำแหน่งระดับชำนาญงานหรือระดับชำนาญงานพิเศษ

“ระดับชำนาญงาน” หมายความว่า ระดับตำแหน่งชำนาญงานของพนักงานมหาวิทยาลัย  
ที่กำหนดไว้ตามมาตรฐานกำหนดตำแหน่ง

“ระดับชำนาญงานพิเศษ” หมายความว่า ระดับตำแหน่งชำนาญงานพิเศษของพนักงานมหาวิทยาลัยที่กำหนดไว้ตามมาตรฐานกำหนดตำแหน่ง

“หัวหน้าส่วนงาน” หมายความว่า คณบดี ผู้อำนวยการสถาบัน ผู้อำนวยการสำนักงาน   
หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณบดี หรือผู้อำนวยการสถาบันหรือผู้อำนวยการสำนักงาน และให้หมายความรวมถึงรองอธิการบดี

“ผลงาน” หมายความว่า ผลงานที่แสดงความเป็นผู้ชำนาญงานหรือผู้ชำนาญงานพิเศษ

“ผู้ทรงคุณวุฒิ” หมายความว่า ผู้ทรงคุณวุฒิที่ได้รับแต่งตั้งให้พิจารณาประเมินคุณภาพผลงานและตรวจสอบจริยธรรมและจรรยาบรรณในการสร้างสรรค์ผลงาน

**หมวด ๑**

**คุณสมบัติของผู้ขอรับการประเมิน**

**ข้อ ๔** ผู้ขอรับการประเมินเข้าสู่ตำแหน่งระดับชำนาญงานต้องมีคุณสมบัติ ดังนี้

(๑) ดำรงตำแหน่งระดับปฏิบัติงาน

(๒) มีระยะเวลาการปฏิบัติงานมาแล้วไม่น้อยกว่าห้าปี

(๓) มีผลการประเมินการปฏิบัติงานประจำปีในรอบปีที่ผ่านมาได้ร้อยละเจ็ดสิบขึ้นไป

(๔) เป็นผู้มีจริยธรรมและจรรยาบรรณในการปฏิบัติงานเหมาะสม

**ข้อ ๕** ผู้ขอรับการประเมินเข้าสู่ตำแหน่งระดับชำนาญงานพิเศษต้องมีคุณสมบัติ ดังนี้

(๑) ดำรงตำแหน่งระดับชำนาญงาน

(๒) มีระยะเวลาการดำรงตำแหน่งชำนาญงานมาแล้วไม่น้อยกว่าสามปี

(๓) มีผลการประเมินการปฏิบัติงานประจำปีในรอบปีที่ผ่านมาได้ร้อยละเจ็ดสิบห้าขึ้นไป

(๔) เป็นผู้มีจริยธรรมและจรรยาบรรณในการปฏิบัติงานเหมาะสม

**ข้อ ๖** พนักงานมหาวิทยาลัยที่เปลี่ยนตำแหน่งต้องปฏิบัติงานในตำแหน่งที่ประสงค์จะขอรับ  
การประเมินไม่น้อยกว่าหนึ่งปี เว้นแต่กรณีดังนี้

(๑) เป็นการเปลี่ยนตำแหน่งไปปฏิบัติงานในตำแหน่งที่มีมาตรฐานกำหนดตำแหน่งหน้าที่  
และลักษณะงานที่สอดคล้องกัน

(๒) ได้ปฏิบัติงานที่มีลักษณะงานตรงหรืออยู่ในกลุ่มตำแหน่งเดียวกับตำแหน่งที่ประสงค์จะขอรับการประเมินไม่น้อยกว่าร้อยละหกสิบ

**ข้อ ๗** พนักงานมหาวิทยาลัยที่ได้รับอนุมัติให้ลาศึกษา ฝึกอบรม หรือปฏิบัติการวิจัย ไม่มีสิทธิยื่นขอรับการประเมิน และมิให้นำระยะเวลาระหว่างการลาศึกษา ฝึกอบรม หรือปฏิบัติการวิจัยนั้นมานับเป็นระยะเวลาการปฏิบัติงานตามข้อ ๔ (๒) ข้อ ๕ (๒) และข้อ ๖

**หมวด ๒**

**คุณสมบัติของผู้ขอรับการประเมิน**

**ส่วนที่ ๑**

องค์ประกอบการประเมิน

**ข้อ ๘** ในการประเมินความเหมาะสมของบุคคลเพื่อแต่งตั้งให้ดำรงตำแหน่งระดับชำนาญงาน  
และระดับชำนาญงานพิเศษ ให้พิจารณาองค์ประกอบ ดังนี้

(๑) ความรู้ความสามารถและทักษะการทำงาน

(๒) สมรรถนะที่จำเป็นสำหรับตำแหน่ง

(๓) ผลงาน

(๔) จริยธรรมและจรรยาบรรณในการปฏิบัติงาน

**ส่วนที่ ๒**

การประเมินความรู้ความสามารถ ทักษะการทำงาน

และสมรรถนะที่จำเป็นสำหรับตำแหน่ง

**ข้อ ๙** ในการประเมินความรู้ ความสามารถ ทักษะการทำงาน และสมรรถนะที่จำเป็นสำหรับตำแหน่ง ให้พิจารณาองค์ประกอบ ดังนี้

(๑) ความรับผิดชอบต่อหน้าที่

(๒) ความคิดริเริ่มและสร้างสรรค์

(๓) ความเป็นผู้นำ

(๔) ทัศนคติและแรงจูงใจ

(๕) อุปนิสัยและความประพฤติ

**ส่วนที่ ๓**

ผลงาน

**ข้อ ๑๐** ผู้ขอรับการประเมินระดับชำนาญงาน ต้องเสนอผลงานประกอบการประเมินอย่างน้อยจำนวนหนึ่งรายการ ได้แก่ เอกสารแสดงวิธีการปฏิบัติงานหลัก คู่มือ ผลงานเชิงวิเคราะห์ ผลงานเชิงสังเคราะห์ งานวิจัย หรือผลงานในลักษณะอื่น ที่แสดงความเป็นผู้ชำนาญงานในตำแหน่งหน้าที่ของผู้ขอรับการประเมิน

**ข้อ ๑๑** ผู้ขอรับการประเมินระดับชำนาญงานพิเศษ ต้องเสนอผลงาน จำนวนสองรายการจากผลงาน ดังนี้

(๑) เอกสารแสดงวิธีการปฏิบัติงานหลักหรือคู่มือ จำนวนหนึ่งรายการ และ

(๒) ผลงานเชิงวิเคราะห์ ผลงานเชิงสังเคราะห์ งานวิจัย หนังสือ เอกสาร สิ่งประดิษฐ์ นวัตกรรม การออกแบบ ผลงานศิลปะ หรืองานสร้างสรรค์อื่น ที่แสดงถึงความเป็นผู้ชำนาญงานพิเศษในตำแหน่งหน้าที่ของ  
ผู้ขอรับการประเมิน

**ข้อ ๑๒** เอกสารแสดงวิธีการปฏิบัติงานหลัก อย่างน้อยต้องประกอบด้วย

(๑) หลักการสำคัญหรือวัตถุประสงค์ของการปฏิบัติงาน

(๒) กระบวนการและขั้นตอนการปฏิบัติงานตั้งแต่เริ่มต้นจนสิ้นสุดกระบวนการ

(๓) รายละเอียดของแต่ละกระบวนการปฏิบัติงาน

(๔) สาระสำคัญของกฎหมาย ข้อบังคับ ระเบียบ ประกาศ หรือแนวปฏิบัติต่าง ๆ ที่เกี่ยวกับ  
การปฏิบัติงาน

(๕) ปัญหา อุปสรรค ตลอดจนแนวทางการแก้ไขปัญหา และข้อเสนอแนะเพื่อพัฒนาปรับปรุง  
การทำงานให้มีประสิทธิภาพมากขึ้น

**ข้อ ๑๓** ผลงานเชิงวิเคราะห์ต้องเป็นผลงานที่จัดทำขึ้นโดยมีสาระสำคัญที่แสดงแยกแยะองค์ประกอบต่าง ๆ และวิเคราะห์ความสัมพันธ์กันขององค์ประกอบต่าง ๆ นั้นอย่างมีระบบ เพื่อให้เกิดความรู้ ความเข้าใจในเรื่องที่จะเป็นประโยชน์ต่องานตามภารกิจของมหาวิทยาลัยหรือส่วนงาน

ผลงานเชิงสังเคราะห์ต้องเป็นผลงานที่แสดงการรวบรวมเนื้อหาสาระต่าง ๆ หรือองค์ประกอบต่าง ๆ เข้าด้วยกัน โดยต้องอาศัยความคิดสร้างสรรค์ในการสร้างรูปแบบหรือโครงสร้างเบื้องต้นเพื่อให้เกิดแนวทางหรือเทคนิควิธีการใหม่ ๆ ที่เป็นประโยชน์ต่องานในภารกิจของมหาวิทยาลัยหรือส่วนงาน

งานวิจัยต้องมีลักษณะเป็นผลงานศึกษาหรืองานค้นคว้าอย่างมีระบบด้วยวิธีวิทยาการวิจัยที่เป็นที่ยอมรับและมีวัตถุประสงค์ที่ชัดเจนเพื่อให้ได้มาซึ่งข้อมูล คำตอบ หรือผลสรุปรวมที่เป็นประโยชน์และนำไปสู่  
การปรับปรุงพัฒนาหรือแก้ไขปัญหาในงานตามภารกิจของมหาวิทยาลัยหรือส่วนงาน

ผลงานในลักษณะอื่นตามข้อ ๑๐ และข้อ ๑๑ อาจเป็นผลงานที่เป็นสิ่งประดิษฐ์ การออกแบบ นวัตกรรม กรรมวิธี ผลงานศิลปะ งานสร้างสรรค์ หรือผลงานที่เป็นประโยชน์ต่องานตามภารกิจของมหาวิทยาลัยหรือส่วนงาน แต่ทั้งนี้ ต้องเป็นผลงานที่ผ่านการพิสูจน์หรือมีหลักฐานที่แสดงถึงคุณค่าของผลงานประกอบด้วย

**ข้อ ๑๔** ผลงานของผู้ขอรับการประเมินต้องมีลักษณะ ดังนี้

(๑) มีความถูกต้อง และทันสมัยในเวลาที่ทำผลงาน

(๒) เป็นประโยชน์ต่อมหาวิทยาลัยหรือส่วนงาน

(๓) มีสัดส่วนการทำผลงานไม่น้อยกว่าร้อยละเจ็ดสิบห้า

(๔) ไม่เป็นส่วนหนึ่งของการศึกษาและการฝึกอบรมของผู้ขอรับการประเมิน

(๕) ในกรณีที่มีการอ้างอิงผลงานของผู้อื่นหรือของตนเอง หรือประมวลความคิดของผู้อื่นมาไว้ในผลงานของตนเองต้องระบุอ้างอิงแหล่งที่มาให้ถูกต้องตามหลักเกณฑ์การอ้างอิงที่เป็นหลักสากล และต้องใช้รูปแบบการอ้างอิงแบบเดียวกันตลอดทั้งเรื่องหรือทั้งเล่ม

**ส่วนที่ ๔**

จริยธรรมและจรรยาบรรณในการสร้างสรรค์ผลงาน

**ข้อ ๑๕** ในการสร้างสรรค์ผลงานของผู้ขอรับการประเมิน ให้พิจารณาดังนี้

(๑) ผู้ขอรับการประเมินต้องมีความซื่อสัตย์ ไม่คัดลอกผลงานของผู้อื่น รวมทั้งไม่นำผลงานของตนเองในเรื่องเดียวกันไปเผยแพร่ในวารสารวิชาการหรือวิชาชีพมากกว่าหนึ่งฉบับในลักษณะทำให้เข้าใจผิดว่าเป็นผลงานใหม่

(๒) ผู้ขอรับการประเมินต้องให้เกียรติและอ้างถึงบุคคล หรือแหล่งที่มาของข้อมูลที่นำมาใช้ในผลงานวิชาชีพของตนเองและแสดงหลักฐานของการค้นคว้า

(๓) ผู้ขอรับการประเมินต้องไม่คำนึงถึงผลประโยชน์ทางวิชาชีพจนละเลย หรือละเมิดสิทธิส่วนบุคคลของผู้อื่นและสิทธิมนุษยชน

(๔) ผู้ขอรับการประเมินต้องเป็นผลงานที่ได้มาจากการศึกษาโดยหลักวิชาชีพเป็นเกณฑ์ ไม่มีอคติมาเกี่ยวข้อง เสนอผลงานตามความเป็นจริง ไม่จงใจเบี่ยงเบนผลการศึกษา วิเคราะห์ สังเคราะห์ หรือวิจัยโดยหวังผลประโยชน์ส่วนตัวหรือต้องการสร้างความเสียหายแก่ผู้อื่น และไม่ขยายข้อค้นพบโดยปราศจากการตรวจสอบยืนยันในทางวิชาชีพ

(๕) ผู้ขอรับการประเมินต้องนำผลงานไปใช้ประโยชน์ในทางที่ชอบด้วยกฎหมาย

(๖) ในกรณีที่ตรวจสอบแล้วพบว่าผลงานที่เสนอขอรับการประเมินเข้าสู่ตำแหน่งสูงขึ้น   
มีการละเมิดจริยธรรมและจรรยาบรรณในการสร้างสรรค์ผลงาน ให้คณะกรรมการพิจารณาการเข้าสู่ตำแหน่งชำนาญงาน หรือคณะกรรมการพิจารณาการเข้าสู่ตำแหน่งชำนาญงานพิเศษ ดำเนินการพิจารณาตรวจสอบข้อเท็จจริงให้เสร็จสิ้นก่อน จึงจะสามารถดำเนินการพิจารณาในส่วนอื่นได้ต่อไป

**หมวด ๓**

**คณะกรรมการพิจารณาการเข้าสู่ตำแหน่งชำนาญงานและผู้ทรงคุณวุฒิ**

**ส่วนที่ ๑**

คณะกรรมการพิจารณาการเข้าสู่ตำแหน่งชำนาญงาน

**ข้อ ๑๖** ให้มีคณะกรรมการพิจารณาการเข้าสู่ตำแหน่งชำนาญงาน ประกอบด้วย

(๑) หัวหน้าส่วนงานที่ผู้ขอรับการประเมินสังกัดอยู่ เป็นประธานกรรมการ

(๒) พนักงานมหาวิทยาลัยที่มีระดับตำแหน่งชำนาญงานขึ้นไปหรือเทียบเท่าจำนวนไม่น้อยกว่า  
สองคนแต่ไม่เกินสามคน เป็นกรรมการ

(๓) ผู้อำนวยการกอง เลขานุการส่วนงาน หรือตำแหน่งที่เรียกชื่ออย่างอื่นที่มีฐานะเทียบเท่า   
เป็นกรรมการและเลขานุการ

ในกรณีที่มีเหตุผลความจำเป็นทำให้ไม่อาจแต่งตั้งคณะกรรมการที่มีองค์ประกอบตามวรรคหนึ่งได้ ให้หัวหน้าส่วนงานชี้แจ้งเหตุผลความจำเป็นต่ออธิการบดีเพื่อพิจารณาแต่งตั้งคณะกรรมการที่มีองค์ประกอบแตกต่างจากองค์ประกอบตามวรรคหนึ่งก็ได้

**ข้อ ๑๗** ให้คณะกรรมการพิจารณาการเข้าสู่ตำแหน่งชำนาญงาน มีอำนาจหน้าที่ ดังนี้

(๑) พิจารณาตรวจสอบและกลั่นกรองคุณสมบัติ ความรู้ความสามารถ ทักษะการทำงาน  
และสมรรถนะที่จำเป็นสำหรับตำแหน่ง และจริยธรรมและจรรยาบรรณในการปฏิบัติงานของผู้ขอรับการประเมิน

(๒) พิจารณากลั่นกรอง ประเมินคุณภาพเอกสาร และผลงานของผู้ขอรับการประเมิน

(๓) พิจารณาแต่งตั้งผู้ทรงคุณวุฒิเพื่อประเมินผลงานและตรวจสอบจริยธรมและจรรยาบรรณในการสร้างสรรค์ผลงานของผู้ขอรับการประเมิน

(๔) ดำเนินการอื่น ๆ ที่เกี่ยวกับการพิจารณาการเข้าสู่ตำแหน่งชำนาญงาน

**ส่วนที่ ๒**

ผู้ทรงคุณวุฒิ

**ข้อ ๑๘** ผู้ทรงคุณวุฒิประกอบด้วยผู้ทรงคุณวุฒิซึ่งเป็นพนักงานมหาวิทยาลัยในมหาวิทยาลัยจำนวนสามคน โดยต้องมีคุณสมบัติและไม่มีลักษณะต้องห้าม ดังนี้

(๑) ดำรงตำแหน่งระดับชำนาญงานหรือชำนาญการขึ้นไป

(๒) เป็นผู้มีความรู้ ความชำนาญ หรือมีประสบการณ์การทำงานในเรื่องที่ตรงหรือใกล้เคียง  
กับผลงานของผู้ขอรับการประเมิน

(๓) ไม่อยู่ในสังกัดของส่วนงานเดียวกันกับผู้ขอรับการประเมิน

หากไม่มีผู้ทรงคุณวุฒิภายในมหาวิทยาลัยที่สามารถประเมินผลงานได้ ให้แต่งตั้งผู้ทรงคุณวุฒิภายนอกมหาวิทยาลัยได้ โดยต้องมีคุณสมบัติเป็นพนักงานมหาวิทยาลัยหรือข้าราชการที่ดำรงตำแหน่งระดับชำนาญงานหรือชำนาญการขึ้นไป และเป็นผู้มีความรู้ ความชำนาญ หรือมีประสบการณ์การทำงานในเรื่องที่ตรงหรือใกล้เคียงกับผลงานของผู้ขอรับการประเมิน

ในกรณีที่ไม่อาจแต่งตั้งผู้ทรงคุณวุฒิที่มีองค์ประกอบตามวรรคหนึ่งหรือตามวรรคสองได้   
ให้คณะกรรมการพิจารณาการเข้าสู่ตำแหน่งชำนาญงานเสนอชื่อคณาจารย์ประจำของมหาวิทยาลัยหรือผู้ที่มีความรู้ ความชำนาญ หรือมีประสบการณ์ในเรื่องที่ตรงหรือใกล้เคียงกับผลงานของผู้ขอรับการประเมิน

**ข้อ ๑๙** ให้ผู้ทรงคุณวุฒิพิจารณาประเมินคุณภาพผลงานและตรวจสอบการเป็นผู้มีจริยธรรม  
และจรรยาบรรณในการสร้างสรรค์ผลงานเหมาะสมของผู้ขอรับการประเมิน

**หมวด ๔**

**คณะกรรมการพิจารณาการเข้าสู่ตำแหน่งชำนาญงานพิเศษและผู้ทรงคุณวุฒิ**

**ส่วนที่ ๑**

คณะกรรมการพิจารณาการเข้าสู่ตำแหน่งชำนาญงานพิเศษ

**ข้อ ๒๐** ให้มีคณะกรรมการพิจารณาการเข้าสู่ตำแหน่งชำนาญงานพิเศษ ประกอบด้วย

(๑) รองอธิการบดีที่รับผิดชอบงานด้านทรัพยากรมนุษย์ เป็นประธานกรรมการ

(๒) ผู้ช่วยอธิการบดีที่อธิการบดีมอบหมาย เป็นรองประธานกรรมการ

(๓) กรรมการที่อธิการบดีแต่งตั้งจากพนักงานมหาวิทยาลัยที่ดำรงตำแหน่งระดับชำนาญงานพิเศษหรือชำนาญการพิเศษขึ้นไปจำนวนสี่คน

ให้ผู้อำนวยการกองทรัพยากรมนุษย์เป็นเลขานุการและหัวหน้างานของกองทรัพยากรมนุษย์  
คนหนึ่ง เป็นผู้ช่วยเลขานุการ

ให้กรรมการตาม (๓) มีวาระการดำรงตำแหน่งคราวละสองปี และอาจได้รับแต่งตั้งอีกได้

ในกรณีที่กรรมการในคณะกรรมการพิจารณาการเข้าสู่ตำแหน่งชำนาญงานพิเศษว่างลงและยังมิได้มีการแต่งตั้งกรรมการแทนตำแหน่งที่ว่าง ให้คณะกรรมการพิจารณาการเข้าสู่ตำแหน่งชำนาญงานพิเศษประกอบด้วยกรรมการเท่าที่มีอยู่

**ข้อ ๒๑** ให้คณะกรรมการพิจารณาการเข้าสู่ตำแหน่งชำนาญงานพิเศษ มีอำนาจหน้าที่ ดังนี้

(๑) พิจารณาตรวจสอบความรู้ความสามารถ ทักษะการทำงาน และสมรรถนะที่จำเป็นสำหรับตำแหน่ง

(๒) พิจารณาตรวจสอบผลงานของผู้ขอรับการประเมินที่ผ่านความเห็นชอบจากส่วนงาน

(๓) พิจารณาตรวจสอบการเป็นผู้มีจริยธรรมและจรรยาบรรณในการปฏิบัติงานของผู้ขอรับ  
การประเมินที่ผ่านความเห็นชอบจากส่วนงาน

(๔) พิจารณาแต่งตั้งผู้ทรงคุณวุฒิเพื่อประเมินผลงาน

(๕) ดำเนินการอื่น ๆ ที่เกี่ยวกับการพิจารณาการเข้าสู่ตำแหน่งชำนาญงานพิเศษ

**ข้อ ๒๒** คณะกรรมการพิจารณาการเข้าสู่ตำแหน่งชำนาญงานพิเศษระดับส่วนงาน ประกอบด้วย

(๑) หัวหน้าส่วนงานที่ผู้ขอรับการประเมินสังกัดอยู่ เป็นประธานกรรมการ

(๒) พนักงานมหาวิทยาลัยที่มีระดับตำแหน่งชำนาญงานพิเศษหรือเทียบเท่าขึ้นไปจำนวนไม่น้อยกว่าสองคนแต่ไม่เกินสามคน เป็นกรรมการ

(๓) ผู้อำนวยการกองหรือที่มีฐานะเทียบเท่า หรือเลขานุการสำนักงานเลขานุการส่วนงาน   
เป็นกรรมการและเลขานุการ

ในกรณีที่มีเหตุผลความจำเป็นทำให้ไม่อาจแต่งตั้งคณะกรรมการที่มีองค์ประกอบตามวรรคหนึ่งได้ ให้หัวหน้าส่วนงานชี้แจงเหตุผลความจำเป็นต่ออธิการบดีเพื่อพิจารณาแต่งตั้งคณะกรรมการที่มีองค์ประกอบแตกต่างจากองค์ประกอบตามวรรคหนึ่งก็ได้

**ข้อ ๒๓** ให้คณะกรรมการพิจารณาการเข้าสู่ตำแหน่งชำนาญงานพิเศษระดับส่วนงาน มีอำนาจและหน้าที่ดำเนินการ ดังนี้

(๑) ตรวจสอบคุณสมบัติของผู้ขอรับการประเมิน

(๒) ประเมินความรู้ความสามารถ ทักษะการทำงาน และสมรรถนะประจำตำแหน่งของผู้ขอรับการประเมิน

(๓) กลั่นกรองผลงานของผู้ขอรับการประเมิน โดยมีอำนาจให้ผู้ขอรับการประเมินทำการปรับปรุงแก้ไขและเพิ่มเติมเนื้อหาของผลงานให้ถูกต้องครบถ้วนหรือมีคุณภาพมากยิ่งขึ้นก็ได้ ทั้งนี้คณะกรรมการอาจกำหนดเวลาการแก้ไขปรับปรุงหรือเพิ่มเติมนั้นด้วยก็ได้

(๔) ตรวจสอบและประเมินการเป็นผู้มีจริยธรรมและจรรยาบรรณในการปฏิบัติงานของผู้ขอรับการประเมิน

**ส่วนที่ ๒**

ผู้ทรงคุณวุฒิ

**ข้อ ๒๔** ให้แต่งตั้งผู้ทรงคุณวุฒิเพื่อประเมินผลงาน ดังนี้

(๑) กรรมการที่แต่งตั้งจากบุคคลภายนอกมหาวิทยาลัย จำนวนสองคน

(๒) กรรมการที่แต่งตั้งจากผู้ปฏิบัติงานภายในมหาวิทยาลัย แต่ไม่อยู่ในสังกัดของส่วนงานเดียวกันกับผู้ขอรับการประเมิน จำนวนหนึ่งคน

**ข้อ ๒๕** ผู้ทรงคุณวุฒิต้องมีคุณสมบัติ ดังนี้

(๑) เป็นผู้มีความรู้ความสามารถเกี่ยวข้องกับตำแหน่งในด้านเดียวกับตำแหน่งของผู้ขอรับ  
การประเมิน

(๒) เป็นผู้ปฏิบัติงานในสถาบันอุดมศึกษาของรัฐอื่นหรือหน่วยงานของรัฐ ซึ่งดำรงตำแหน่ง  
ไม่ต่ำกว่าระดับชำนาญงานพิเศษหรือเทียบเท่า

**ข้อ ๒๖** ให้ผู้ทรงคุณวุฒิมีหน้าที่พิจารณาประเมินคุณภาพผลงานของผู้ขอรับการประเมิน  
และดำเนินการตรวจสอบการเป็นผู้มีจริยธรรมและจรรยาบรรณในการสร้างสรรค์ผลงานเหมาะสมของผู้ขอรับ  
การประเมิน

**หมวด ๕**

**คะแนนการประเมินและเกณฑ์การตัดสิน**

**ข้อ ๒๗** การให้คะแนนการประเมินความรู้ความสามารถและทักษะการทำงานและการประเมินคุณภาพผลงานให้มีคะแนนเต็มเท่ากับห้าคะแนน

**ข้อ ๒๘** พนักงานมหาวิทยาลัยที่จะได้รับการแต่งตั้งให้ดำรงตำแหน่งระดับชำนาญงานต้องได้คะแนนและผลการประเมิน ดังนี้

(๑) ต้องได้คะแนนการประเมินความรู้ความสามารถและทักษะการทำงานไม่น้อยกว่าระดับสามในทุกองค์ประกอบ

(๒) ต้องได้คะแนนประเมินสมรรถนะที่จำเป็นสำหรับตำแหน่งในระดับไม่ต่ำกว่าที่  
คณะกรรมการบริหารบุคคลกำหนด

(๓) ต้องได้คะแนนการประเมินผลงานในระดับสามขึ้นไปจากผู้ทรงคุณวุฒิไม่น้อยกว่าสองคนในสามคน

(๔) มีผลการประเมินจริยธรรมและจรรยาบรรณในการปฏิบัติงานอยู่ในเกณฑ์เหมาะสม

**ข้อ ๒๙** พนักงานมหาวิทยาลัยที่จะได้รับการแต่งตั้งให้ดำรงตำแหน่งระดับชำนาญงานพิเศษ   
ต้องได้คะแนนและผลการประเมิน ดังนี้

(๑) ต้องได้คะแนนการประเมินความรู้ความสามารถและทักษะการทำงานไม่น้อยกว่าสามจุดห้าคะแนนในทุกองค์ประกอบ

(๒) ต้องได้คะแนนประเมินสมรรถนะที่จำเป็นสำหรับตำแหน่งในระดับไม่ต่ำกว่าที่  
คณะกรรมการบริหารบุคคลกำหนด

(๓) ต้องได้คะแนนการประเมินผลงานในระดับสามจุดห้าขึ้นไปจากผู้ทรงคุณวุฒิไม่น้อยกว่า  
สองคนในสามคน

(๔) มีผลการประเมินจริยธรรมและจรรยาบรรณในการปฏิบัติงานอยู่ในเกณฑ์เหมาะสม

**หมวด ๖**

**วิธีการและขั้นตอนการขอรับการประเมินระดับชำนาญงาน**

**ข้อ ๓๐** พนักงานมหาวิทยาลัยที่ประสงค์จะขอรับการประเมินเข้าสู่ตำแหน่งระดับชำนาญงาน   
ให้ยื่นแบบขอรับการประเมินพร้อมผลงานผ่านผู้บังคับบัญชาตามลำดับชั้นเพื่อทราบและนำเสนอต่อหัวหน้าส่วนงานเพื่อพิจารณาดำเนินการ

เมื่อส่วนงานได้รับแบบขอรับการประเมินเข้าสู่ตำแหน่งพร้อมผลงานแล้ว ให้ประทับตรารับคำขอโดยระบุวันที่ เดือน และปีที่ได้รับคำขอให้ชัดเจน และให้ดำเนินการตรวจสอบคุณสมบัติของผู้ขอรับการประเมิน และให้หัวหน้าส่วนงานแต่งตั้งคณะกรรมการพิจารณาการเข้าสู่ตำแหน่งระดับชำนาญงาน เพื่อดำเนินการพิจารณาต่อไป แต่หากผู้ขอรับการประเมินไม่มีคุณสมบัติให้แจ้งผลการพิจารณาเป็นหนังสือให้ผู้ขอรับการประเมินทราบภายในสามสิบวันนับแต่วันที่ได้รับแบบคำขอพร้อมผลงานครบถ้วน

**ข้อ ๓๑** ให้คณะกรรมการพิจารณาการเข้าสู่ตำแหน่งชำนาญงานดำเนินการ ดังนี้

(๑) ตรวจสอบคุณสมบัติของผู้ขอรับการประเมิน

(๒) ประเมินความรู้ความสามารถ ทักษะการทำงาน และสมรรถนะประจำตำแหน่งของผู้ขอรับการประเมิน

(๓) พิจารณากลั่นกรองผลงานของผู้ขอรับการประเมิน

(๔) ตรวจสอบการเป็นผู้มีจริยธรรมและจรรยาบรรณในการปฏิบัติงาน

ให้คณะกรรมการพิจารณาการเข้าสู่ตำแหน่งชำนาญงานดำเนินการตามวรรคหนึ่งให้แล้วเสร็จ ภายในสามสิบวันนับแต่วันที่ได้รับการแต่งตั้ง เว้นแต่ในกรณีที่มีเหตุผลความจำเป็นอาจขยายเวลาได้อีกไม่เกิน  
สิบห้าวัน

**ข้อ ๓๒** คณะกรรมการพิจารณาการเข้าสู่ตำแหน่งชำนาญงานจะแต่งตั้งผู้ทรงคุณวุฒิเพื่อประเมินคุณภาพผลงานของผู้ขอรับการประเมินได้ เมื่อปรากฏผลการตรวจสอบและผลการประเมิน ดังนี้

(๑) ผู้ขอรับการประเมินมีคุณสมบัติตามข้อ ๔

(๒) ผลงานของผู้ขอรับการประเมินมีคุณภาพ มีความถูกต้อง ทันสมัยในเวลาที่ทำผลงาน   
และเป็นประโยชน์ต่อมหาวิทยาลัยหรือส่วนงาน

(๓) ผู้ขอรับการประเมินได้คะแนนการประเมินความรู้ ความสามารถ ทักษะการทำงาน   
และสมรรถนะของตำแหน่งไม่น้อยกว่าสามคะแนนในทุกองค์ประกอบ

(๔) ผู้ขอรับการประเมินเป็นผู้มีจริยธรรมและจรรยาบรรณในการปฏิบัติงาน

คณะกรรมการพิจารณาการเข้าสู่ตำแหน่งชำนาญงานอาจขอให้ผู้ขอรับการประเมินดำเนินการแก้ไขปรับปรุงผลงานก็ได้ ทั้งนี้ ผู้ขอรับการประเมินต้องดำเนินการแก้ไขปรับปรุงให้แล้วเสร็จภายในเก้าสิบวัน   
หากพ้นกำหนดดังกล่าวให้ถือว่าคำขอรับการประเมินครั้งนี้ตกไป

**ข้อ ๓๓** ในกรณีที่ผลการพิจารณาของคณะกรรมการพิจารณาการเข้าสู่ตำแหน่งชำนาญงาน  
ไม่เป็นไปตามข้อ ๓๑ ให้ส่วนงานแจ้งผลการพิจารณาของคณะกรรมการพิจารณาการเข้าสู่ตำแหน่งชำนาญงานเป็นหนังสือให้ผู้ขอรับการประเมินทราบภายในสิบห้าวัน

**ข้อ ๓๔** เมื่อคณะกรรมการพิจารณาการเข้าสู่ตำแหน่งชำนาญงานแต่งตั้งผู้ทรงคุณวุฒิ ให้ส่วนงานดำเนินการแจ้งคำสั่งและจัดส่งผลงานของผู้ขอรับการประเมินพร้อมกับชี้แจงหลักเกณฑ์การพิจารณาผลงานให้ผู้ทรงคุณวุฒิทราบภายในสิบห้าวันนับแต่วันที่แต่งตั้งผู้ทรงคุณวุฒิ

เมื่อผู้ทรงคุณวุฒิดำเนินการประเมินผลงานและแจ้งผลการประเมินให้คณะกรรมการพิจารณาการเข้าสู่ตำแหน่งชำนาญงานทราบแล้ว หากผลการพิจารณาของผู้ทรงคุณวุฒิเป็นไปตามข้อ ๒๘ ให้ส่วนงานรายงานพร้อมจัดส่งเอกสารหลักฐานที่เกี่ยวข้องเสนอกองทรัพยากรมนุษย์เพื่อนำเสนออธิการบดีพิจารณา  
และอนุมัติแต่งตั้งผู้ขอรับการประเมินให้ดำรงตำแหน่งชำนาญงานต่อไป

หากผลการพิจารณาของผู้ทรงคุณวุฒิไม่เป็นไปตามข้อ ๒๘ ให้ส่วนงานแจ้งผลการพิจารณาเป็นหนังสือให้ผู้ขอรับการประเมินทราบภายในสิบห้าวันนับแต่วันที่คณะกรรมการพิจารณาการเข้าสู่ตำแหน่งชำนาญงานพิจารณาแล้วเสร็จ

**หมวด ๗**

**วิธีการ และขั้นตอนการขอรับการประเมิน ระดับชำนาญงานพิเศษ**

**ส่วนที่ ๑**

การดำเนินการของส่วนงาน

**ข้อ ๓๕** พนักงานมหาวิทยาลัยที่ประสงค์จะขอรับการประเมินเข้าสู่ตำแหน่งระดับชำนาญงานพิเศษ ให้ยื่นแบบขอรับการประเมินพร้อมผลงานเพื่อทราบและนำเสนอต่อหัวหน้าส่วนงาน

**ข้อ ๓๖** เมื่อส่วนงานได้รับแบบขอรับการประเมินพร้อมผลงานของผู้ขอรับการประเมินครบถ้วนแล้วให้ดำเนินการ ดังนี้

(๑) ให้ประทับตรารับคำขอโดยระบุวันที่ เดือน และปี ที่ได้รับคำขอให้ชัดเจน และให้ดำเนินการตรวจสอบคุณสมบัติของผู้ขอรับการประเมิน หากผู้ขอรับการประเมินมีคุณสมบัติให้ส่วนงานแต่งตั้งคณะกรรมการพิจารณาการเข้าสู่ตำแหน่งชำนาญงานพิเศษระดับส่วนงานเพื่อดำเนินการพิจารณาต่อไป แต่หากผู้ขอรับ  
การประเมินไม่มีคุณสมบัติให้แจ้งผลการพิจารณาเป็นหนังสือให้ผู้ขอรับการประเมินทราบ ภายในสามสิบวันนับแต่วันที่ได้รับแบบคำขอพร้อมผลงานครบถ้วน

**ข้อ ๓๗** เมื่อดำเนินการตามข้อ ๓๖ แล้ว ให้ส่วนงานส่งแบบขอรับการประเมินผลงานและผล  
การพิจารณาส่งให้กองทรัพยากรมนุษย์ได้ ในกรณีดังนี้

(๑) ผู้ขอรับการประเมินมีคุณสมบัติครบตามข้อ ๕

(๒) ผู้ขอรับการประเมินมีผลงานครบถ้วนเป็นไปตามข้อ ๑๑ และมีคุณภาพดีพอที่จะส่งให้คณะกรรมการผู้ทรงคุณวุฒิประเมินผลงาน

(๓) ผู้ขอรับการประเมินมีผลการประเมินความรู้ ความสามารถ ทักษะ และสมรรถนะประจำตำแหน่ง ไม่น้อยกว่าสามจุดห้าคะแนนในทุกองค์ประกอบ

(๔) ผู้ขอรับการประเมินเป็นผู้มีจริยธรรมและจรรยาบรรณในการปฏิบัติงาน

**ข้อ ๓๘** ในกรณีที่ผลการพิจารณาของส่วนงานไม่เป็นไปตามข้อ ๓๗ ให้ส่วนงานดำเนินการแจ้งผลการพิจารณาพร้อมเหตุผลประกอบการพิจารณาเป็นหนังสือให้ผู้ขอรับการประเมินทราบภายในสิบห้าวันนับ  
แต่วันที่คณะกรรมการพิจารณาการเข้าสู่ตำแหน่งชำนาญงานพิเศษระดับส่วนงานพิจารณาแล้วเสร็จ

**ข้อ ๓๙** เมื่อกองทรัพยากรมนุษย์ได้รับแบบขอรับการประเมินพร้อมผลงานของผู้ขอรับ  
การประเมินและผลการพิจารณาของส่วนงานตามข้อ ๓๗ แล้วให้เสนอเรื่องให้คณะกรรมการพิจารณาการเข้าสู่ตำแหน่งชำนาญงานพิเศษพิจารณาดำเนินการ ดังนี้

(๑) ตรวจสอบคุณสมบัติของผู้ขอรับการประเมิน

(๒) ตรวจสอบผลประเมินความรู้ความสามารถ ทักษะ และสมรรถนะประจำตำแหน่งของผู้ขอรับการประเมินของส่วนงาน

(๓) ตรวจสอบจริยธรรมและจรรยาบรรณในการปฏิบัติงานของผู้ขอรับการประเมิน

(๔) พิจารณากลั่นกรองผลงานของผู้ขอรับการประเมิน

**ส่วนที่ ๒**

การดำเนินการของกองทรัพยากรมนุษย์

**ข้อ ๔๐** เมื่อคณะกรรมการพิจารณาการเข้าสู่ตำแหน่งชำนาญงานพิเศษ พิจารณาแล้วเห็นว่าผู้ขอรับการประเมินมีคุณสมบัติตามข้อ ๕ และผลงานมีคุณภาพ ให้กองทรัพยากรมนุษย์แต่งตั้งผู้ทรงคุณวุฒิตามข้อ ๒๕ และให้กองทรัพยากรมนุษย์จัดส่งคำสั่งแต่งตั้งผู้ทรงคุณวุฒิและผลงานของผู้ขอรับการประเมินให้ผู้ทรงคุณวุฒิเพื่อพิจารณาประเมินคุณภาพผลงานและความเป็นผู้มีจริยธรรมและจรรยาบรรณในการสร้างสรรค์ผลงานของ  
ผู้ขอรับการประเมิน

**ข้อ ๔๑** เมื่อผู้ทรงคุณวุฒิพิจารณาประเมินคุณภาพผลงานและความเป็นผู้มีจริยธรรม  
และจรรยาบรรณในการสร้างสรรค์ผลงานของผู้ขอรับการประเมินเสร็จแล้ว ให้คณะกรรมการพิจารณาการเข้าสู่ตำแหน่งชำนาญงานพิเศษพิจารณาตรวจสอบผลการประเมินและให้พิจารณาดำเนินการ ดังนี้

(๑) ในกรณีที่ผู้ขอรับการประเมินมีผลการประเมินผลงานเป็นไปตามข้อ ๒๙ (๓) ให้นำเสนออธิการบดีเพื่อพิจารณาและอนุมัติแต่งตั้งผู้ขอรับการประเมินให้ดำรงตำแหน่งชำนาญงานพิเศษ

(๒) ในกรณีที่ผู้ขอรับการประเมินมีผลการประเมินไม่เป็นไปตามข้อ ๒๙ (๓) ให้แจ้งผล  
การประเมินเป็นหนังสือให้ส่วนงานทราบและแจ้งผู้ขอรับการประเมินทราบภายในสิบห้าวันนับแต่วันที่ได้รับแจ้งจากกองทรัพยากรมนุษย์

**หมวด ๘**

**การแต่งตั้ง**

**ข้อ ๔๒** การแต่งตั้งให้ดำรงตำแหน่งชำนาญงาน ให้แต่งตั้งได้ตั้งแต่วันที่ส่วนงานได้รับแบบ  
คำขอรับการประเมินและผลงานของผู้ขอรับการประเมิน เว้นแต่ในกรณีที่คณะกรรมการพิจารณาการเข้าสู่ตำแหน่งชำนาญงานหรือผู้ทรงคุณวุฒิขอให้ผู้ขอรับการประเมินแก้ไขปรับปรุงฉบับสมบูรณ์แล้ว ทั้งนี้ ผู้ขอรับ  
การประเมินต้องดำเนินการแก้ไขปรับปรุงให้แล้วเสร็จภายในหกสิบวัน หากพ้นกำหนดดังกล่าวให้ถือว่าคำขอรับการประเมินครั้งนี้ตกไป

**ข้อ ๔๓** การแต่งตั้งให้ดำรงตำแหน่งชำนาญงานพิเศษ ให้แต่งตั้งได้ตั้งแต่วันที่กองทรัพยากรมนุษย์ได้รับแบบคำขอรับการประเมินและผลงานของผู้ขอรับการประเมิน เว้นแต่ในกรณีที่คณะกรรมการพิจารณาการเข้าสู่ตำแหน่งชำนาญงานพิเศษหรือผู้ทรงคุณวุฒิขอให้ผู้ขอรับการประเมินแก้ไขปรับปรุงผลงานให้ถูกต้องครบถ้วน ให้แต่งตั้งให้ดำรงตำแหน่งได้ตั้งแต่วันที่ผู้ขอรับการประเมินส่งผลงานที่แก้ไขปรับปรุงฉบับสมบูรณ์แล้ว ทั้งนี้ ผู้ขอรับการประเมินต้องดำเนินการแก้ไขปรับปรุงให้แล้วเสร็จภายในหกสิบวัน หากพ้นกำหนดดังกล่าวให้ถือว่าคำขอรับการประเมินครั้งนี้ตกไป

ประกาศ ณ วันที่ ๓๑ พฤษภาคม พ.ศ. ๒๕๖๔

(รองศาสตราจารย์ เกศินี วิฑูรชาติ)

อธิการบดี